8 ‘dwelmhandelaars’ vas ná klopjagte in GeorgeMandrax-tablette(argieffoto) Agt vermeende dwelmhandelaars sal na verwagting Maandag in die Thembalethu-landdroshof verskyn nadat hulle oor Kersfees tydens verskillende klopjagte in dié informele nedersetting in George in hegtenis geneem is. “Die huise is deursoek en die polisie het beslag gelê op kontant, mandrax-tablette, tik, dagga en bokse alkohol,” het Dumile Gwavu, woordvoerder van die polisie, gesê. Sewe mans, tussen 19 en 41 jaar oud en ŉ 30-jarige vrou is in hegtenis geneem op aanklag van handeldryf met mandrax, tik, dagga en alkohol en die besit van dwelmmiddels. Gwavu het inwoners gemaan om die polisie in kennis te stel van enige vermeende misdrywe wat in hul buurt plaasvind.